༈བླ་མ་པདྨ་འབྱུང་གནས་ལ་ཕྱག་འཚལ་ལོ༎ཡི་དམ་སྒྲུབ་པ་བཀའ་བརྒྱད་ལ་ཕྱག་འཚལ་ལོ༎མཁའ་འགྲོ་ཡེ་ཤེས་མཚོ་རྒྱལ་ལ་ཕྱག་འཚལ་ལོ༎མོན་མོ་བཀྲ་ཤིས་ཁྱེའུ་འདྲེན་ལ་ཕྱག་འཚལ་ལོ༎དེ་ཡང་སློབ་དཔོན་སྣ་ཚོགས་གཟུགས་ཅན་ཞེས་བྱ་བ།རང་བཞིན་གྱིས་བློ་གྲོས་གསལ་ཞིང་སྐྱེ་མཆེད་དྭངས་པ།རང་བྱུང་པདྨ་རྒྱལ་པོའི་བཀའ་གཏེར་གྱི་ཆོས་སྒོ་རབ་འབྱམས་ལ་ཐོས་བསམ་སྒོམ་པའི་སྐལ་བ་སྦོམ་པོར་གྱུར་པ་བདགརང་ལོ་བཅུ་བདུན་བཅོ་བརྒྱད་ཡས་མས་ཀྱི་དུས་སུ།མཁས་གྲུབ་བྱེ་བའི་གཙུག་རྒྱན་བདུད་འཇོམས་འཇིགས་བྲལ་ཡེ་ཤེས་རྡོ་རྗེ་མཆོག་གིས་མཛད་པའི་སྔ་འགྱུར་ཆོས་འབྱུང་ལྷ་དབང་གཡུལ་ལས་རྒྱལ་བའི་དགའ་སྟོན་ལག་ཏུ་རྙེད་ཅིང་།དེའི་ནང་ཨོ་རྒྱན་གྱི་སློབ་དཔོན་ཆེན་པོ་པདྨ་སཾ་བྷ་བས་ཞབས་ཀྱིས་བཅགས་ཤིང་བྱིན་གྱིས་བརླབས་པའི་གནས་ཆེན་ཐུན་མོང་མ་ཡིན་པ།སྐུའི་གནས་ཆེན་སྒྲགས་ཀྱི་ཡང་རྫོང་།གསུང་གི་གནས་མཆོག་བསམ་ཡས་མཆིམས་ཕུ་བྲག་དམར་ཀེའུ་ཚང་།ཐུགས་ཀྱི་གནས་ཆེན་ལྷོ་བྲག་མཁར་ཆུ་དཔལ་གྱི་ཕུག་རིང་།ཡོན་ཏན་གྱི་གནས་ཆེན་ཡར་ལུང་ཤེལ་གྱི་བྲག་ཕུགཕྲིན་ལས་ཀྱི་གནས་ཆེན་མོན་ཁ་ནེ་རིང་སེང་གེ་རྫོང་།སློབ་དཔོན་ཆེན་པོ་རྡོ་རྗེ་གྲོ་ལོད་ཀྱི་སྐུར་བཞེངས་པའི་གནས་མོན་གྱི་སྤ་གྲོ་སྟག་ཚང་བཅས་ཀྱི་པར་རིས་བཞུགས་པ་མཐོང་བའི་རྐྱེན་བྱས།རང་གི་ཚེ་འདིའི་ཕ་རྒན་དངོས་ཀྱི་འདུ་ཤེས་བཅོས་མ་མ་ཡིན་པ་ལྷན་སྐྱེས་སུ་མངའ་བའི་སློབ་དཔོན་སངས་རྒྱས་གཉིས་པ་རྗེས་སུ་དྲན་ཏེ་མཆི་མ་པང་ཁར་ལྷུང་ཡང་།ལང་ཚོ་ཤེད་མ་ཕྱེས་པས་འཕྲལ་དུ་ལམ་ལ་ཆས་པའི་ནུས་པ་ནི་མེད།ཕྱིས་ཤིག་ན་གནས་ཆེན་དེ་དག་ཏུ་ཅིས་ཀྱང་འགྲོ་ངེས་པའི་དམ་བཅའ་སྙིང་ལ་བཞག་པ་བཞིན་དཔལ་གྱི་བསམ་ཡས་མཆིམས་ཕུ་སོགས་སུ་དངོས་སུ་སླེབས་པའི་སྐལ་བཟང་སྔ་མོ་ཞིག་ནས་བྱུང་ཡང་།འབྲུག་གི་རྒྱལ་ཁོངས་སུ་ཡོད་པའི་སེང་གེ་རྫོང་དང་།སྤ་གྲོ་སྟག་ཚང་སོགས་ལ་འགྲོ་ཐབས་མ་ཐོན་པར་རིང་ཞིག་ལུས།རྒྱ་གར་དུ་སྡོད་པའི་རིང་འབྲུག་ཏུ་གནས་སྐོར་ལ་འགྲོ་བའི་གྲབས་ཤོམ་ཡང་ཡང་བྱས་ཀྱང་དཔལ་འབྱོར་གྱི་མཐུན་རྐྱེན་མ་འཛོམས་པས་འགྲོ་ཐབས་མ་བྱུང་།ཉེ་བའི་ལོ་ཤས་ཀྱི་ནང་།ལས་དང་སྨོན་ལམ་གྱིས་དམ་ཚིག་གཅིག་ཏུ་སྦྲེལ་བའི་མོན་བཟའ་ཚེ་དབང་རིག་འཛིན་ཆོས་སྐྱིད་དབང་མོ་མཆོག་གིས་ཐུགས་བརྩེ་ཆེན་པོས་རྗེས་སུ་བཟུང་ཞིང་།མགོ་འདོན་བརྩེ་སྐྱོང་གི་བཀའ་དྲིན་ཚད་མེད་གནང་བ་ལྟར་འབྲུག་ལ་ཡང་ཡང་བསྐྱོད་པའི་གོ་སྐབས་བྱུང་བ་དང་།གནས་མཆོག་འདིར་ཡང་ཐེངས་གཉིས་སུ་ཕྱིན་ཏེ་དོན་བརྒྱུད་ཀྱི་རྟོགས་པ་སྙིང་ལ་འཕོ་བའི་རྟེན་འབྲེལ་ལེགས་ཕྱོགས་སུ་འགྲིག་པ་བྱུང་ངོ་།།